Akcia Kamene

Akcia Kamene (po česky Akce KámenAkce Kámen, diskuze z pořadu Historie.cs, Česká televze, 2014, 52 min. (Prokop Tomek, Josef Nejdl, Petr Blažek, Václava Jandečková)JANDEČKOVÁ, Václava: KÁMEN. Svědectví hlavního aktéra akce "Falešné hranice" u Všerub na Domažlicku : Nakladatelství Českého lesa. Domažlice 2013, chybne Akce Kameny) bola provokačná metóda, ktorú využívala Štátna bezpečnosť (ŠtB) proti tým česko-slovenským občanom, ktorí sa po februári 1948 snažili odísť bez vedomia komunistických úradov do zahraničia.

 Spôsob vykonania 
Konkrétne išlo o tých, ktorí použili najbežnejšiu cestu, teda pešo cez štátnu hranicu do americkej okupačnej zóny Nemecka.

Akcia Kamene (pohraničné kamene) sa začínala tzv. podstavením tajných spolupracovníkov, či kádrových príslušníkov ŠtB v úlohe prevádzačov cez hranicu záujemcom o odchod z Česko-Slovenska.

Tieto osoby boli dovezené do pohraničia priamo z Prahy vo vozidlách ŠtB alebo boli v oblasti vyzdvihnuté na dohodnutom mieste a dovedené na „štátnu hranicu“, ktorá bola ale len |inscenovaná v bezpečnej vzdialenosti od skutočnej hranice. Pritom ŠtB využívala nočnú tmu a neznalosti terénu prevádzaných osôb.

Na účely akcie Kamene bola využívaná napríklad lokalita v okolí Všerub pri Domažliciach. Tu pri „hranici“ došlo buď k predstieranému dolapeniu skupiny pohraničnou hliadkou, pri ktorom sa podarilo prevádzačom „uniknúť“ do zahraničia, alebo akcia pokračovala zložitým divadlom.

Utečenci „prekročili“ štátnu hranicu, kde boli zastavení údajnou hliadkou nemeckej hraničnej polície a dovedení do falošnej úradovne poľného dôstojníka americkej vojenskej kontrarozviedky.

Tu boli v aranžovanom prostredí údajnej americkej kancelárie podrobení spravodajskému výsluchu, pri ktorom vypovedali o svojej činnosti proti režimu, o spolupracovníkoch pri tejto činnosti žijúcich doteraz v ČSR, niekedy aj napísali pre tieto osoby listy odporúčajúce doručiteľa a odovzdali prípadné zbrane.

Po výsluchu na úradovni utečenci odchádzali do tábora, pritom však „zablúdili“ na územie ČSR, alebo boli na „nemeckom území“ prepadnutí hliadkou Zboru národnej bezpečnosti (ZNB), boli zatknutí a „unesení“ do ČSR.

Potom boli „utečenci“ vyšetrovaní ŠtB s využitím informácií, ktoré o sebe sami dobrovoľne vypovedali na „úradovni“ a odsudzovaní k vysokým trestom väzenia. Informácie získané pri akcii potom ŠtB ďalej využívala proti ľuďom doteraz žijúcim v Česko-Slovensku.

Príslušníci ŠtB aj ich tajní spolupracovníci sa pri akciách Kamene obohacovali okrádaním zatknutých, niekedy na vlastnú päsť organizovali aj súkromné úniky tohto druhu, pričom dochádzalo aj k vraždám utečencov.

 Autori akcie Kamene 
Podľa doterajších poznatkov vykonávali akcie Kamene oblastné úrady ŠtB v Karlových Varoch, Plzni a Českých Budějoviciach. V úlohe amerického dôstojníka často vystupoval schopný agent IV. sektora Amon Tomašoff.

Osoba asi najpovolanejšia, preslávený eštébák Miroslav Pich-Tůma, v roku 1956 uviedol, že akciu vymyslel krátko po februári 1948 veliteľ oblastného úradu ŠtB v Plzni JUDr. Josef Stehlík. Počet vykonaných akcií Kamene ide pravdepodobne do desiatok, ale doteraz sa podarilo doložiť a zdokumentovať priebeh len niektorých. Doteraz neboli objavené informácie ŠtB všeobecnejšej povahy ani súhrnné vyhodnotenie.

Na motívy Akcie Kamene vznikol film Swingtime.

 Referencie 

 Literatúra 


 Václava Jandečková, Secret State Police Operations in Cold War Czechoslovakia. Operation KÁMEN and the Jan Masaryk Case, Studies in Intelligence History, LIT Verlag, Curych 2021, 
 Václava Jandečková, Fingierte Grenze - Aktion "KÁMEN". Opfer und Täter geheimer Grenzoperationen der Tschechoslowakischen Staatssicherheit 1948-1951, Studies in Intelligence History, LIT Verlag, Münster 2021, 
 Václava Jandečková, Kámen: Svědectví hlavního aktéra akce „Falešné hranice“ u Všerub na Domažlicku, 2. rozšířené vydání, Nakladatelství Českého lesa 2022
 Václava Jandečková, Fingierte Grenze - Aktion "KÁMEN". Opfer und Täter geheimer Grenzoperationen der Tschechoslowakischen Staatssicherheit 1948-1951, Band 2, LIT Verlag, Münster 2022, 
 Václava Jandečková, Fingierte Grenze - Aktion "KÁMEN". Opfer und Täter geheimer Grenzoperationen der Tschechoslowakischen Staatssicherheit 1948-1951, Band 3, LIT Verlag, Münster 2024, 

 Externé odkazy 
 Swingtime (TV film) v Československej filmovej databáze
 Jejich cesta tehdy vedla jen na falešnou hranici
 Akce „Kámen“ – Všeruby 1948
 Historie.cs – Akce Kámen (archív ČT)
 Článok na Denníku N

 Zdroj 
 Akce Kameny na portáli Totalita.cz

Kamene
Kategória:1948
Kategória:Dejiny Česko-Slovenska
Kategória:Železná opona
Kategória:50. roky 20. storočia v Česko-Slovensku